CELEX: C2005/229/79
Language: el
Date: 2005-09-17 00:00:00
Title: Υπόθεση T-293/05: Προσφυγή-αγωγή του Maurizio Caldarone κατά της Επιτροπής των Ευρωπαϊκών Κοινοτήτων, που ασκήθηκε στις 26 Ιουλίου 2005

17.9.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 229/38
            
         Προσφυγή-αγωγή του Maurizio Caldarone κατά της Επιτροπής των Ευρωπαϊκών Κοινοτήτων, που ασκήθηκε στις 26 Ιουλίου 2005
   (Υπόθεση T-293/05)
   (2005/C 229/79)
   Γλώσσα διαδικασίας: η γαλλική
   Ο Maurizio Caldarone κάτοικος Βρυξελλών, εκπροσωπούμενος από τους δικηγόρους Stéphane Rodrigues και Alice Jaume, άσκησε στις 26 Ιουλίου 2005 ενώπιον του Πρωτοδικείου των Ευρωπαϊκών Κοινοτήτων προσφυγή-αγωγή κατά της Επιτροπής των Ευρωπαϊκών Κοινοτήτων.
   Ο προσφεύγων-ενάγων (στο εξής: προσφεύγων) ζητεί από το Πρωτοδικείο:
   
               —
            
            
               να ακυρώσει την απόφαση της αρμόδιας για τους διορισμούς αρχής (ΑΔΑ) της 12ης Απριλίου 2005 με την οποία δόθηκε απάντηση στην ένσταση του προσφεύγοντος, καθώς και την έκθεση εξέλιξης σταδιοδρομίας που συντάχθηκε για τον προσφεύγοντα για την περίοδο από 1η Ιανουαρίου 2003 μέχρι 21 Αυγούστου 2003,
            
         
               —
            
            
               να επισημάνει στην Επιτροπή ποιες συνέπειες έχει η ακύρωση αυτή, και συγκεκριμένα ότι ακυρώνεται η έκθεση εξέλιξης σταδιοδρομίας 2003 για τη μεταγενέστερη περίοδο από 15 Σεπτεμβρίου 2003 μέχρι 31 Δεκεμβρίου 2003, η οποία συντάχθηκε με βάση την προσβαλλόμενη έκθεση εξέλιξης σταδιοδρομίας,
            
         
               —
            
            
               να διαπιστώσει ότι η Ευρωπαϊκή Κοινότητα έχει εξωσυμβατική ευθύνη λόγω της προσβαλλόμενης απόφασης,
            
         
               —
            
            
               να επιδικάσει στον προσφεύγοντα αποζημίωση για τη ζημία που υπέστη, ιδίως δε χρηματική ικανοποίηση ύψους 3 000 ευρώ για την ηθική του βλάβη,
            
         
               —
            
            
               να καταδικάσει την καθής στα δικαστικά έξοδα.
            
         Λόγοι ακυρώσεως και κύρια επιχειρήματα:
   Ο προσφεύγων, υπάλληλος της Επιτροπής, βάλλει με την παρούσα προσφυγή κατά της τμηματικής έκθεσης για την εξέλιξη της σταδιοδρομίας του, που συντάχθηκε για την περίοδο από 1η Ιανουαρίου 2003 μέχρι 21 Αυγούστου 2003, ισχυριζόμενος, μεταξύ άλλων, ότι οι εκτιμήσεις του βαθμολογητή και του συμβαθμολογητή είναι αντιφατικές και ότι υπάρχουν πρόδηλα σφάλματα εκτίμησης. Ο προσφεύγων ισχυρίζεται επίσης ότι συντρέχουν παράβαση της υποχρέωσης παράθεσης αιτιολογίας, προσβολή των δικαιωμάτων άμυνας και παραβίαση των αρχών της χρηστής διοίκησης και της προστασίας της δικαιολογημένης εμπιστοσύνης.